Aardklop-produksie gee komiese blik op onnie-leweMargit Meyer-Rödenbeck, Gideon Lombard, Ilne Fourie en Marion Holm. (Foto: Verskaf) ŉ Netbal-juffrou met ŉ vreeslose fluitjie, ŉ dramatiese onnie met kleurvolle kaftans en ŉ vredemaker wat glitter-plakkertjies gebruik om goeie werk te beloon. Gehore gaan oombliklik na hul laerskooldae teruggevoer word in die Momentum Beleggings Aardklop-komedie Laerskool Noord waar dié drie uiteenlopende onderwyseresse ŉ verrassingsafskeidspartytjie vir hul uittredende skoolhoof beplan. Boonop sit hulle in afwagting om te hoor of een van hulle dalk “Meneer” se skoene as skoolhoof gaan moet vul. “Hierdie stuk is vir almal, want ek dink die milieu van die onderwys is net so bekend! Herkenning is vir my die suiwerste vorm van komedie. Of jy nou jouself of iemand wat jy ken, raaksien in die karakter – jy gaan lag, want jy ken dit so goed,” sê Ilne Fourie, wat nie net dié verhoogstuk geskryf het nie, maar ook die rol van die sagte en sorglose Marietjie daarin vertolk. “Die oomblik wanneer uiteenlopende mense met verskillende persoonlikhede saam in ŉ groep gegooi word, word dit ŉ skatkis van situasies en krisisse, komiese momente, kleurryke karakters en tonetrappery,” meen Fourie, wat self onlangs voor die swartbord gestaan het. “My ma is ŉ juffrou, my sussie is ŉ juffrou, ek het vriende wat onderwysers is – ek kom uit ŉ onderwys-huis. Ek het self ook ŉ paar sulke onderwysers op skool gehad vir wie ek baie lief is en met wie ek steeds ŉ pad stap en wat my geïnspireer het.” Haar tong-in-die-kies humor en pittige waarnemingsvermoë waarborg dat ieder en elk in die gehoor ook een van hul oud-onnies in dié karakters sal raaksien. “Die karakters is so universeel, want hulle is so eie aan die onderwysstelsel. Ons ken almal daai ‘tipe’ onnie.” Fourie, wat bekend is vir haar RSG-radiodramas, deel die verhoog met die geliefde Afrikaanse aktrises Marion Holm en Margit Meyer-Rödenbeck in dié nuwe komedie wat beloof om die lagspiere behoorlik te kielie. ‘Laerskool Noord’ beloof om hope pret vir die hele gesin te wees. (Foto: Verskaf) Gideon Lombard, bekroonde akteur en regisseur, hou ook almal se varkies op hok. “Dit was ŉ absolute fees! Ek het die wêreld se respek vir hulle as kunstenaars en skeppers,” sê Fourie oor dié samewerking. Meyer-Rödenbeck, wat bekend is vir haar karakter, ‘Dowwe Dolla’ – vertel dat sy dit veral geniet het om ŉ karakter te vertolk wat hemelsbreed van haar eie persoonlikheid verskil. “Zelda is ŉ skreeuende, sportmal sersant-majoor wat mal is oor haar fluitjie, so dis natuurlik hope pret en ŉ lekker uitdaging om haar te vertolk,” het sy skertsend aan Maroela Media vertel. Sy voeg by dat Zelda kykers veral aan die karakter Sue Sylvester van die televisiereeks Glee sal herinner. Laerskool Noord is ook uit die grendeltyd geskep en daarom is die hoofdoel om kykers uit hul “Covid-19-put” te haal, sê dié aktrise. “Dis lig, maar nie oppervlakkig nie en die doel is nie om swaar onderwyskwessies te takel nie, maar net om mense bietjie te laat lag, want Covid-19 het ons min gegee om oor te lag. Jy moet lag dat die trane rol.” Dié produksie se “driemanskap” het volgens Meyer-Rödenbeck ook pret op én af van die verhoog. “Ons respekteer mekaar en geniet mekaar se geselskap, wat vreeslik belangrik is as jy so baie tyd saam op die pad deurbring. Ek en Marion het al baie saamgewerk en dis nou net nóg lekkerder met Ilne by.” Aardklop lê die aktrise ook baie na aan die hart en sy benadruk dat die oorlewing van kunstefeeste nou meer as ooit in gehore se hande is. “Dink so daaraan, as jy nie Aardklop ondersteun, weet ons nie of dit nog volgende jaar daar gaan wees nie. Ons bedryf is klaar baie broos en het lede van die publiek en feesgangers se ondersteuning nodig om gehalteproduksies te lewer.” Fourie – wat haar heel eerste eenvrouvertoning, Impi, by Aardklop gehad het, sluit hierby aan deur feeste as die “hartklop van die kunste” te beskryf. “Ons juig! Ons skree! Ons vier fees! Ons is dankbaar en sien uit na daardie oomblik wat ons agter die verhoog staan en die bekende klanke van laggende gehore wat instap, hoor.” Koop vandag nog jou kaartjie vir Laerskool Noord: Datum en tyd: 30 Sept. 10:00, 1 Okt. 15:00 & 19:00, 2 Okt. 10:00. Kaartjies is beskikbaar by Ticketpro. Datum en tyd: 3 Okt. 11:00, 5 Okt. 19:00, 6 Okt. 10:00, 7 Okt. 19:00. Kaartjies is beskikbaar by: AfriForum Teater. Datum en tyd: 6 Okt. 19:00, 7 Okt. 9:30, 8 Okt. 16:00, 9 Okt. 16:00 Kaartjies is beskikbaar by Ticketpro.